Imtella' Mejju 28, 2021 - Aġġornata 28 Ta' Mejju, 2021 4:06pm Adrian Hillman, l-ex direttur maniġerjali tal-Grupp Allied Newspaper beda jiġi interrogat mill-Pulizija fi ħdan it-Taqsima tar-Reati Ekonomiċi fil-Ħamrun. Huwa beda jiġi interrogat immedjatament wara li wasal Malta llum waranofsihar mill-Ingilterra wara li l-awtoritajiet Maltin ħarġu mandat ta' estradizzjoni fil-konfront tiegħu. Hu mifhum li Hillman mistenni jitressaq il-qorti u jiġi mixli b'reati ta' ħasil ta' flus u korruzzjoni. Huwa kien qiegħed jgħix f'Londra flimkien mal-familja tiegħu qrib l-Università ta' Goldsmiths fejn qiegħed jistudja. Il-Prim Ministru Robert Abela kkonferma f'April li għadda, li Hillman kien se jinġieb Malta biex ikunu jistgħu jittieħdu passi kriminali fil-konfront tiegħu. Hu mifhum li l-Pulizija u l-uffiċċju tal-Avukat Ġenerali bagħat rapport dettaljat lill-awtoritajiet Ingliżi bil-għan li Hillman jiġi estradiet u jkun jista' jaffaċċja l-ġustizzja f'Malta. Hillman jinsab imfittex mill-awtoritajiet Maltin dwar akkużi ta' ħasil ta' flus u tixħim b'rabta ma' xiri ta' magni għall-istamperija tat-Times fejn għal snin twal ħadem u kien jokkupa l-kariga ta' direttur maniġerjali. Fil-qorti kien ħareġ li fl-2008, Hillman kien irċieva €650,000 mill-ex chief of stfaff fl-Uffiċċju tal-Prim Ministru Keith Schembri b'rabta max-xiri tal-magni l-ġodda tal-istamperija tat-Times. Aktar kmieni din is-sena, il-Pulizija xliet xejn inqas minn 11-il ruħ fosthom lill-ex direuttur maniġerjali tal-istess grupp Vince Buhagiar u xlietu b'għadd ta' akkużi fosthom dawk ta' ħasil ta' flus, frodi, falsifikazzjoni ta' dokumenti u korruzzjoni. Dwar il-każ il-Pulizija xliet ukoll lis-sieħeb fin-negozju ta' Schembri u lill-accountants tiegħu, Brian Tonna u Karl Cini. Is-sidien tal-kumpanija MFSP, magħrufa bħala Zenith Finance, ġew mixlija wkoll bl-istess akkużi wara li allegatament irriżulta li kienu jamministraw il-kontijiet bankarji li kellhom Hillman u Buhagiar u li fihom daħlu flus b'rabta ma' dan il-każ.